Document ID: 32004R0669

Nariadenie Európskeho parlamentu a Rady (ES) č. 669/2004
z 31. marca 2004,
ktorým sa mení na dopĺňa nariadenie Rady (ES) č. 1734/94 o finančnej a technickej spolupráci so Západným brehom Jordána a pásmom Gazy
EURÓPSKY PARLAMENT A RADA EURÓPSKEJ ÚNIE
so zreteľom na Zmluvu o založení európskeho spoločenstva, a najmä jej článok 179,
so zreteľom na návrh Komisie,
konajúc v súlade s postupom stanoveným v článku 251 zmluvy [1],
keďže:
(1) malo by sa vynaložiť maximálne úsilie na zabránenie ďalšieho zhoršovania palestínskej ekonomiky, a to prispievaním k dobrej správe a rozpočtovej rovnováhe Palestínskej samosprávy a upevňovaním tejto samosprávy prostredníctvom posilňovania inštitúcií;
(2) naďalej sa budú na územiach Západného brehu Jordána vznášať požiadavky o finančnú pomoc, ako dôsledok nedávneho vývoja mierového procesu na Blízkom východe;
(3) spoločenstvo by preto malo aj naďalej poskytovať svoju podporu podľa nariadenia Rady (ES) č. 1734/94 [2],
(4) Európsky parlament a Rada by mali pred koncom roka 2005 preskúmať nariadenie (ES) č. 1734/94, aby sa zohľadnil vývoj v tejto oblasti, najmä so zreteľom na realizáciu mierového plánu cestovnej mapy (prvky plánu na trvalé riešenie izraelsko-palestínskeho konfliktu medzi dvomi štátmi;
(5) nariadenie Rady (ES, Euratom) č. 2988/95 z 18. decembra 1995 o ochrane finančných záujmov Európskych spoločenstiev [3] zavádza spoločný právny rámec pre všetky oblasti vlastných zdrojov a výdavkov spoločenstva. Nariadenie Rady (Euratom, ES) č. 2185/96 z 11. novembra 1996 o kontrolách a inšpekciách na mieste vykonávaných Komisiou na účely ochrany finančných záujmov Európskych spoločenstiev proti podvodom a iným nezrovnalostiam [4], sa uplatňuje vo všetkých oblastiach činnosti spoločenstiev bez toho, aby boli dotknuté ustanovenia pravidiel spoločenstva pre jednotlivé oblasti politiky;
(6) nariadenie (ES) č. 1734/94 by sa malo preto primerane zmeniť a doplniť,
PRIJALI TOTO NARIADENIE:
Článok 1
Nariadenie (ES) č. 1734/94 sa mení a dopĺňa takto:
1. Článok 1 sa nahrádza takto:
"Článok 1
1. Spoločenstvo realizuje finančnú a technickú spoluprácu so Západným brehom Jordána a Pásmom Gazy s cieľom prispieť k trvalému, hospodárskemu politickému a sociálnemu rozvoju týchto území. Ak to okolnosti dovoľujú, spolupráca sa realizuje vo viacročných programoch.
2. Komisia predloží najneskôr do 31. decembra 2005 správu o preskúmaní tohto nariadenia s ohľadom na nedávny vývoj v tejto oblasti.";
2. Článok 2 sa mení a dopĺňa takto:
a) za odsek 3 sa vkladá nasledujúci odsek:
"3a. Príjemcami opatrení na podporu môžu byť nielen štáty a regióny, ale aj miestne orgány, regionálne organizácie, verejné agentúry, miestne alebo tradičné spoločenstvá, organizácie podporujúce obchod, súkromní podnikatelia, družstvá, vzájomné spolky, združenia, nadácie a nevládne organizácie.";
b) za odsek 6 sa vkladá nasledujúci odsek:
"7. Výzvy na verejnú súťaž a zákazky sú prístupné za rovnakých podmienok všetkým fyzickým a právnickým osobám v členských štátoch a partnerom zo Stredomoria uvedeným v prílohe I nariadenia Rady (ES) č. 1488/96 z 23 júla 1996 o finančných a technických opatreniach (MEDA) sprevádzajúcich reformu hospodárskych a sociálnych štruktúr v rámci Euro-stredomorského partnerstva [5]."
3. V článku 4 sa pridáva nasledujúci odsek:
"5. Finančné rozhodnutia a všetky finančné dohody a zmluvy, ktoré z nich vyplývajú, upravujú, inter alia, dohľad a finančnú kontrolu zo strany Komisie (vrátane Európskeho úradu pre boj proti podvodom (OLAF), vrátane kontrol a inšpekcií na mieste v súlade s nariadením Rady (Euratom, ES č. 2185/96 [6] a overovania účtov Dvorom audítorov, podľa potreby, na mieste. Opatrenia sa prijímajú v súlade s postupom stanoveným v článku 5, aby zaistili primeranú ochranu finančných záujmov Európskych spoločenstiev v súlade s nariadením Rady (ES, Euratom) č. 2998/95 [7]. Tam kde je to potrebné, sa vykoná vyšetrovanie vedené OLAF podľa nariadenia Európskeho parlamentu a Rady (ES) č. 1073/1999 [8]."
Článok 2
Toto nariadenie nadobúda účinnosť na tretí deň po uverejnení v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Štrasburgu 31. marca 2004

Labels: 15
5